**Pasient informasjon**

 **Imurel®**

**Hva er Imurel®?**

Imurel**®** er en immundempende medisin. Den brukes ved revmatiske sykdommer, hos organtransplanterte og ved flere hudsykdommer som atopisk eksem, kronisk håndeksem, eksem som skyldes allergier og enkelte blemmelidelser.

**Hvordan tar man Imurel®?**

Medisinen tas som tabletter en eller to ganger daglig med mat og rikelig vann. Effekten ser man ofte etter 1-2 måneder etter at man har begynt med medisinen. Noen ganger kan det ta flere måneder før man oppnår full effekt. Dosen bestemmes av din lege oftest med utgangspunkt i enzymaktivitet som måles i blodet før oppstart.

**Hvilke plager kan man få av Imurel?**

Noen kan få kvalme, uvelhet og nedsatt matlyst i starten, dette vil bedre seg med tiden. Noen få kan oppleve overfølsomhet mot Imurel**®**, nedgang i blodceller, påvirkning av leveren og at de lettere får infeksjoner. Dette fanges oftest opp ved regelmessige kontroller.

**Hvordan følges behandlingen opp?**

Man må til kontroll hos lege og ta blodprøver regelmessig. De første to månedene tas blodprøvene oftere, og etter det ca en gang i måneden eller sjeldnere. Slike kontroller er viktig for å fange opp bivirkninger eller manglende effekt.

**Kan jeg ta andre medisiner samtidig?**

Zyloric og Allopurinol (mot urinsyregikt) kan sammen med Imurel**®** gi svært lave nivåer av blodceller, og bør derfor unngås. Det samme kan man oppleve med legemidler av typen aminosalisylsyrer (Salazopyrin, Pentasa, Asacol, Mesasal eller Dipentum), ACE hemmere og timetoprim sulfa (Bactrim). Imurel**®** kan minske effekten til Marevan, slik at man kan trenge høyere doser Marevan og hyppigere kontroller. Dersom du står på andre medisiner og er i tvil om disse kan kombineres med Imurel, så snakk med din lege for å høre om hvilke medisiner som ikke passer sammen.

**Graviditet og amming**

Imurel brukes normalt ikke under graviditet, kun dersom det er absolutt nødvendig. Anbefales ikke brukt under amming, fordi den går over i morsmelken.

**Hva må jeg passe på?**

Vær forsiktig med andre medisiner som kan påvirke leveren. Ha et lavt alkoholforbruk. Bruk solvett reglene flittig, spesielt dersom du har stått på medisinen over en lengre periode. Ta kontakt med lege ved alvorlige infeksjoner og uventede bivirkninger.

Hudavdelingen SUS januar 2018 SH FB